<classify> Huo utakuwa ni mchezo wa pili tangu wafike Zanzibar kwa kambi ya wiki mbili baada ya kucheza mchezo wa hivi karibuni dhidi ya KMKM na kuibuka na ushindi wa bao 1-0. Kwa jumla ya michezo ya kirafiki ambayo Azam watakuwa wamefikisha ni mitano pamoja na leo baada ya kucheza mingine mitano kabla ya Kagame na kushinda yote.Ilishinda dhidi ya Friends Rangers mabao 4-2, dhidi ya African Sports bao 1-0, na dhidi ya Coastal Union bao 1-0 . Pia, ilishinda michezo yote ya Kagame na kuchukua ubingwa hivyo ina nafasi zaidi ya kufanya vizuri katika mchezo dhidi ya Mafunzo na ijayo ya ligi.Licha ya kushinda bado kocha Stewart Hall huenda akawatumia baadhi ya nyota ambao hawakucheza Kagame katika kupima uwezo wao na kupata kikosi bora kitakachoshiriki katika michuano ya ligi.Msemaji wa Azam, Jaffar Idd alisema wachezaji wote wako vizuri na wanategemea kufanya vizuri kutokana na jinsi ambavyo Kocha Hall amekiandaa kikosi hicho. Alisema mchezaji pekee ambaye hajafika ni Allan Wanga kutokana na kupata msiba wa mama yake.Ofisa Mtendaji Mkuu wa Azam, Saad Kawemba alibainisha kuwa Wanga hatacheza katika mchezo wa Ngao ya Jamii kutokana na matatizo yake. Pambano la Ngao ya Jamii linatarajia kuwa kali huku Yanga wakitaka kulipa kisasi cha kufungwa kwa penalti 5-4 na kuondolewa na Azam FC katika robo fainali ya Kombe la Kagame lililomalizika hivi karibuni jijini Dar es Salaam.Ushindi huo wa Azam ulikuwa ni sawa na kulipa kisasi cha kufungwa 2-0 na Yanga katika fainali ya Kombe la Kagame mwaka 2012 jijini Dar es Salaam.  <topic>: MICHEZO 